
Text rozhodnutia
Súd: Krajský súd Bratislava Spisová značka: 3Cob/248/2016 Identifikačné číslo súdneho spisu: 1315214416 Dátum vydania rozhodnutia: 26. 08. 2016 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2016:1315214416.1 Uznesenie Krajský súd v Bratislave v senáte zloženom z predsedu senátu Mgr. Štefana Zelenáka a členiek senátu JUDr. Eleny Ondrišovej a JUDr. Miroslavy Janečkovej, v právnej veci žalobcu PURECO s.r.o., Pestovateľská 9, Bratislava, IČO: 44 373 228, proti žalovanému V-STAV TM, s.r.o., Elektrárenská 1, Bratislava, IČO: 44 075 987 o zaplatenie 5.791,67 EUR s príslušenstvom a o odvolaní žalovaného proti uzneseniu Okresného súdu Bratislava III v Bratislave č.k. 25Cb/295/2015-34 zo dňa 1.4.2016, jednohlasne, takto r o z h o d o l : Krajský súd v Bratislave uznesenie Okresného súdu Bratislava III v Bratislave č.k. 25Cb/295/2015-34 zo dňa 1.4.2016 p o t v r d z u j e . o d ô v o d n e n i e : 1. Napadnutým uznesením súd prvej inštancie v súlade s § 174 ods. 3, pís. b, O.s.p. odmietol odpor žalovaného zo dňa 4.2.2016 proti platobnému rozkazu č.k. 25Cb/295/2015-27 zo dňa 16.12.2015, ako podaný bez odôvodnenia. 2. Proti uzneseniu súdu prvej inštancie podal v zákonom stanovenej lehote odvolanie žalovaný v ktorom uviedol, že objednávateľ IKEA neuznal odporcom vykonané práce naviac, čím vznikla odporcovi finančná strata a preto nebol schopný zaplatiť navrhovateľovi fakturovanú sumu. 3. Krajský súd v Bratislave, ako súd odvolací preskúmal rozhodnutie súdu prvej inštancie, prejednal odvolanie podľa § 380 ods. 1 zák. č. 160/2015 Z.z. Civilný sporový poriadok (ďalej len C.s.p.) bez nariadenia pojednávania a dospel k záveru, že odvolanie nie je dôvodné. 4. Podľa § 174 ods. 3, pís. b, O.s.p. súd uznesením odmietne odpor, ktorý bol podaný bez odôvodnenia vo veci samej; o týchto následkoch musí byť účastník poučený v platobnom rozkaze, 5. V podanom odpore proti vydanému platobnému rozkazu žalovaný uviedol, že faktúroval spoločnosti IMOS Brno dohodnuté a vykonané práce, ako aj práce ktoré sú predmetom žaloby, s tým, že IMOS Brno mu zaplatila práce len čiastočne pretože IKEA mu zosporovala a nezaplatila časť vykonaných prác a preto nemohol zaplatiť žalobcovi dlžnú sumu. 6. Podľa 387 ods. 2 C.s.p, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 7. Podľa ust. § 470 C.s.p., ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona o predbežnom prejednaní veci, popretí skutkových tvrdení protistrany a sudcovskej koncentrácii konania, ak by boli v neprospech strany. Na lehoty, ktoré dňom nadobudnutia účinnosti tohto zákona neuplynuli, sa použijú ustanovenia tohto zákona; ak však zákon doteraz ustanovoval lehotu dlhšiu, uplynie lehota až v tomto neskoršom čase. Konanie začaté do 30. júna 2016 na vecne, miestne, kauzálne a funkčne príslušnom súde podľa predpisov účinných do 30. júna 2016 dokončí súd, na ktorom sa konanie začalo. 8. Odvolací súd konštatuje vecnú správnosť napadnutého uznesenia. Súd prvej inštancie správne posúdil podaný odpor žalovaným v súlade s § 174 ods. 3 pís. b, O.s.p. ako podaný bez odôvodnenia vo veci samej. Odôvodnením odporu vo veci samej je podľa názoru odvolacieho súdu rozporovanie dôvodov vydaného platobného rozkazu a dôvodov podanej žaloby týkajúcich sa záväzkového vzťahu medzi účastníkmi, porušenia vzájomných práv a výšky uplatnenej sumy. Žalovaný v podanom odpore namietal druhotnú platobnú neschopnosť, čo samé o sebe nie je možné považovať za odôvodnenie spôsobilé vyvrátiť správnosť dôvodov vydaného platobného rozkazu. Žalovaný teda neuviedol v podanom odpore skutočnosti týkajúce sa dôvodov pre ktoré bol platobný rozkaz vydaný a preto takýto odpor je potrebné považovať za odpor bez odôvodnenia vo veci samej. 9. Na základe uvedeného dospel odvolací súd k záveru zhodnému so záverom súdu prvej inštancie, a preto napadnuté uznesenie ako vecne správne potvrdil v súlade s ust. § 387 ods. 2 C.s.p. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

